## La Generalitat reafirma el seu compromís amb una societat diversa i solidària, que valora la riquesa cultural i humana que les persones migrants aporten

*** La secretària autonòmica d’Igualtat i Diversitat destaca que les persones migrants aporten un valor incalculable a la Comunitat Valenciana
* Tres oficines de la Comunitat Valenciana oferixen atenció especialitzada a persones migrants, refugiades i sol·licitants de protecció internacional**

La secretària autonòmica d’Igualtat i Diversitat, Asunción Quinzá, ha destacat que les persones migrants aporten un valor incalculable a la Comunitat Valenciana.

Durant un acte en la seu de la Conselleria de Servicis Socials, Igualtat i Vivenda amb motiu del Dia Internacional de les Persones Migrants, Asunción Quinzá ha indicat que “des de la Generalitat apostem per construir una Comunitat Valenciana inclusiva, respectuosa i solidària, una societat que òbriga els braços als qui fugen del sofriment i busquen en un altre lloc l’oportunitat de viure amb dignitat”.

A més, davant de representants consulars i entitats que agrupen persones d’altres països, Quinzá ha expressat el desig que les migracions siguen una oportunitat i no una tragèdia.

En el Dia Internacional de les Persones Migrants, la Generalitat reafirma el seu compromís amb una societat diversa i solidària, que valora la riquesa cultural i humana que les persones migrants aporten.

**Servici Atlas**

La Conselleria disposa del servici Atlas d’informació i atenció en matèria de migració i refugi, que facilita informació bàsica sobre els recursos públics i socials existents i deriva les persones ateses a aquells més adequats a les seues necessitats específiques.

També oferix informació i assessorament jurídic especialitzat a professionals dels Servicis Socials d’atenció primària bàsica i de les entitats socials que atenen directament les persones migrants i refugiades sobre els tràmits administratius relacionats amb els procediments de nacionalitat, estrangeria i asil.

De les 5.707 atencions realitzades durant el tercer trimestre de l’any, 4.377 (76,70 %) han sigut intervencions que s’han fet directament amb persones usuàries. D’altra banda, les consultes que han fet els professionals han suposat un 23,30 %, amb un total de 1.330 atencions.

Per províncies, 2.386 van tindre lloc a la província de València, 1.993 a la d’Alacant i 1.328 a la de Castelló.

Quant al perfil de les persones usuàries, el 61,16 % són dones, el 61,91 % se situa en la franja d’edat compresa entre els 31 i els 50 anys i el país d’origen més comú és Colòmbia (38,33 %), seguit de Veneçuela (10,98 %).

Pel que fa al tipus de demanda, la més comuna entre els i les usuàries és l’assessorament jurídic en estrangeria (44,14 %) i l’assessorament jurídic en protecció internacional (13,26 %).

A la Comunitat Valenciana hi ha tres oficines que oferixen atenció especialitzada a persones migrants, refugiades i sol·licitants de protecció internacional.

Les persones interessades poden contactar a través del telèfon gratuït 900 404 403 i dels correus electrònics: Alacant: atlas.alc@gva.es; Castelló de la Plana: atlas.cas@gva.es; València: atlas.vlc@gva.es. L’horari d’atenció és de dilluns a divendres de 9:00 a 14:00 hores, i els dimarts i dimecres de 15:00 a 19:00 hores.

Fecha: 17/12/2024